A Törvényhozó Gyűlés portugál származású, gyakorlott jogi tanácsadóit 2018 augusztusában elbocsátották. Őket ideiglenes szerződések keretében foglalkoztatták, azonban a civil társadalom aggályosnak tartotta a hirtelen döntést, mert az arra utal, hogy a portugál/külföldi szakértőket egyre inkább kiszorítják a kínai szakértők javára.

Augusztus 14-én Makaó elfogadta a nemzeti himnuszról szóló törvényt, amely bírságot szab ki azokra az egyénekre, akik nem tartják tiszteletben a himnuszt. A törvény az iskolai tantervek részévé teszi a himnusz történetének oktatását.

2018 márciusában a Makaói Irodalmi Fesztivál szervezői törölték Jung Chang, Suki Kim és James Church írók részvételét, miután informálisan értesítették őket arról, hogy nem garantálható számukra a Makaóra való belépés. A PEN Hong Kong nyilatkozatban tiltakozott az „autoriter cenzúra” ezen lépése ellen. Ezt az incidenst annak összefüggésében kell szemlélni, hogy 2017-ben külföldi újságírók és politikai aktivisták egész sorának tagadták meg a Makaóra való belépést. A belépés megtagadását nemzetbiztonsági okokkal indokolták. Bár Makaó bevándorlási hatóságai jogosultak megtagadni a Makaó KKT területére történő belépést, az átláthatóság hiánya az ilyen esetekben a politikai cenzúra irányába mutató aggasztó tendenciát jelez.

Esélyegyenlőség, jogok és szabadságok

Makaó népének jogait és alapvető szabadságait általában véve továbbra is tiszteletben tartották, és a Makaó alaptörvényében foglalt „egy ország – két rendszer” elv keretében érvényesült a jogállamiság.

Az Egyesült Nemzetek Kínzás Elleni Bizottsága 2015 decemberi ajánlása ellenére Makaó nem hozott létre független emberi jogi testületet.

A 2018 novemberi, Kínára vonatkozó időszakos egyetemes emberi jogi helyzetértékelés egyik szakasza Makaóval foglalkozik. Két ország – köztük egy uniós tagállam – ajánlásokat tett Makaóra vonatkozóan: az egyik a migráns munkavállalók és családtagjaik jogainak védelméről szóló nemzetközi egyezségokmány megerősítésére szólít fel, a másik arra, hogy vezessenek be olyan megkülönböztetés elleni jogszabályokat, amelyek biztosítják valamennyi marginalizálódott csoport, köztük az LMBTI-személyek védelmét.

A korábbi jelentésekben az EU hangot adott a szexuális irányultságon és a nemi identitáson alapuló megkülönböztetéssel kapcsolatos aggályainak is. Különösen súlyosak az aggályok a foglalkoztatás, az oktatás és az egészségügy területén. A párkapcsolaton belüli nemi erőszakot bűncselekménynek nyilvánító törvénybe még bele kell foglalni az azonos neműek közötti kapcsolatokat. Az ENSZ Gazdasági, Szociális és Kulturális Jogok Bizottsága arra is felszólította Makaót, hogy fogadjon el megkülönböztetést tiltó átfogó jogszabályt.

A sajtószabadságot tiszteletben tartják. Úgy tűnik, hogy létezik bizonyos fokú öncenzúra, különösen a kínai nyelvű médiában és a kínai ügyekről szóló tudósítások esetében. A nem kormányzati szervezetek és a médiaaktivisták továbbra is aggasztónak tartják az öncenzúrát. A sajtószabadság másik akadálya, hogy nehéz hozzáférni a forrásokhoz és a hatóságoktól teljes körű tájékoztatást kapni.

Az emberkereskedelem változatlanul problémát jelent Makaón. Makaó rendelkezik ugyan emberkereskedelem elleni törvénnyel, de a bűnüldözést szigorítani kell. Az emberkereskedelemmel kapcsolatban lefolytatott büntetőeljárások és ítéletek száma továbbra is alacsony, holott nagyszámú panasz érkezik. 2018-ban a makaói hatóságok képviselőt küldtek a bali folyamatról szóló hetedik miniszteri konferenciára és a vezető tisztviselők találkozójára, jelezve, hogy készen állnak a fokozott szerepvállalásra az emberkereskedelem elleni küzdelem terén folytatott nemzetközi együttműködésben. Az EU–Makaó vegyes bizottság márciusban megrendezett éves ülésén Makaó kötelezettséget vállalt arra, hogy együttműködik az EU-val az emberkereskedelem elleni küzdelemben. Az EU készen áll arra, hogy felújítsa a Makaóval folytatott információcserét és együttműködést, továbbá, hogy biztosítsa a bevált gyakorlatokkal kapcsolatos technikai szakértelmet e globális kihívás kezelése érdekében.

Makaó polgárai továbbra is élvezik a gyülekezési szabadságot, melynek keretében kinyilváníthatják véleményüket számos témával kapcsolatban, a Tienanmen-téren június 4-én lezajlott eseményekre emlékező virrasztástól egészen a munkavállalói jogokig. Szeptemberben új gyülekezési törvényt fogadtak el, amely előírja, hogy a szervezőknek a gyűlést a Polgári és Önkormányzati Ügyek Hivatala helyett a rendőrségnek kell bejelenteniük.

Makaó nem juttatta hatékonyan érvényre a Nemzetközi Munkaügyi Szervezet (ILO) egyezményeinek megfelelően az egyesülés szabadságát és a kollektív tárgyalásokat. Az EU arra ösztönzi Makaót, hogy tegye meg az ILO-egyezmények betartásához szükséges lépéseket. Makaón csak a takarítók és a biztonsági alkalmazottak számára biztosítanak minimálbért. A kormány 2019-ben minden munkavállaló számára általános minimálbért kíván bevezetni.

A gazdasági és társadalmi egyenlőtlenség aggodalomra ad okot. Nincsen hivatalos szegénységi ráta. A kormány állítása szerint a makaói lakosság mindössze 2,3 %-a él szegénységben, de a civil társadalmi szervezetek becslése szerint a szegénységi arány megközelíti a 10 %-ot. Szeptemberben az ENSZ Faji Megkülönböztetés Megszüntetésének Bizottsága (CERD) kijelentette, hogy foglalkozni kell a szegénység csökkentésével. A bizottság sürgette a kormányt, hogy tegyen lépéseket az etnikumok közötti gazdasági egyenlőtlenségek felszámolása, valamint a gazdasági, szociális és kulturális jogokra és a meghozott intézkedések eredményességére vonatkozó statisztikai mutatók biztosítása érdekében.

Makaó törekszik a korrupció elleni küzdelemre, magas rangú személyeket érintő esetekben is. 2018-ban nyomozást indítottak a makaói kereskedelmi és beruházásfejlesztési intézet elnöke, valamint a nyugdíjalap vezetője ellen, ami jelzi, hogy a kormány határozottan zéró toleranciát alkalmaz a köztisztviselők körében tapasztalható korrupcióval szemben.

Gazdasági fejlemények

Makaó GDP-je 2018-ban az előző évhez képest 4,7 %-kal nőtt, a növekedés üteme 2017-ben 9,7 % volt. A 2017. évi erőteljes növekedés az előző években tapasztalt komoly visszaesés után következett be, ami a szárazföldi Kína szerencsejáték-ágazatot érintő korrupcióellenes kampányára vezethető vissza. 2018-ban Makaó az IMF egy főre jutó GDP alapján összeállított rangsorában a világ negyedik leggazdagabb gazdasága.

A kormány hosszú távú stratégiát hajt végre a gazdaság diverzifikálása céljából, Makaó gazdasága azonban továbbra is nagymértékben a szerencsejáték és a turizmus ágazatára épül. A 2017. és 2018. évi gazdasági növekedést a szerencsejáték-ágazat fellendülése és a folyamatosan nagy számban érkező turisták ösztönözte. 2018-ban 35,8 millió látogató lépett be a területre, ami 2017-hez képest 9,8 %-os növekedést jelent. A szerencsejátékból származó bevétel 14,0 %-kal nőtt és elérte a 303 milliárd MOP-t (kb. 33 milliárd EUR).

Makaó elérte a teljes foglalkoztatottságot, és nagymértékben függ a külföldi munkavállalóktól és szakemberektől . A munkanélküliségi ráta tartósan 2 % alatt maradt az elmúlt 7 évben (többek között a 2014–2016. évi visszaesés idején), csakúgy, mint 2018-ban. Az infláció 2018-ban 3,0 %-ra emelkedett a 2017. évi 1,2 %-ról.

Míg a 2018. évi növekedési mutatók általában véve jók, a gazdaság növekedése az év folyamán lelassult, az első félévben mért 7,6 %-ról 2,0 %-ra a második félévben. A lassulást a beruházások (különösen az építőipari beruházások) visszaesése és a szolgáltatásexport (különösen a szerencsejáték-ágazatba irányuló export) növekedésének lassulása okozta.

November 15-én Fernando Chui Sai On kormányzói minőségében megtartotta utolsó politikai beszédét. Az elsődleges cél továbbra is a turizmus és a szerencsejáték-ágazat megszilárdítása, melyek Makaó legfontosabb iparágai. A prioritások a következők: szabályozás, adópolitika és a versenyképesség előmozdítása. Makaó a főbb iparágaira épülő gazdasági diverzifikáció megvalósítására törekszik, felhasználva a meglévő infrastruktúrákat a kongresszusi és kiállítási iparának fejlesztésére, a kreatív iparágak előmozdítására és szakosodott pénzügyi vállalkozásokat létrehozására. A kormány ígéretet tett arra is, hogy elősegíti az innovációt, továbbá ösztönzőkkel és adócsökkentésekkel fogja támogatni a kkv-kat. A kormány immáron tizenkettedik éve pénzügyi támogatási csomagot hajt végre az emberek megélhetésének javítása érdekében, beleértve a készpénzátutalást is.